সরোজ মন্ডল, চিকিৎসা ক্ষেত্রে অবদানের জন্য পাচ্ছেন ‘পদ্মশ্রী’

কলকাতা: ৯ ঘণ্টায় ২২ রোগীর শরীরে পেসমেকার বসিয়েছিলেন সরোজ মণ্ডল (Dr. Saroj Mondal, Cardiologist )। প্রচারের আলোয় না এসে নীরবে নিজে কাজ করে গিয়েছেন তিনি। বাংলার সেই চিকিৎসক চিকিৎসা ক্ষেত্রে অবদানের জন্য পাচ্ছেন ‘পদ্মশ্রী’ (Padmashree Award)। ভারতের প্রজাতন্ত্র দিবসের (Republic Day) প্রাক্কালে ২০২৬ সালের পদ্ম পুরস্কারপ্রাপকদের তালিকা প্রকাশ করেছে কেন্দ্রীয় স্বরাষ্ট্র মন্ত্রক (MHA)। যে তালিকায় নাম রয়েছে বিশিষ্ট হৃদ্‌রোগ বিশেষজ্ঞ ডক্টর সরোজ মণ্ডলেরও (Doctor Saroj Mondal)।

২০২৪ সালের ৩ ফেব্রুয়ারি, মাত্র ন’ঘণ্টায় এসএসকেএম হাসপাতালের (SSKM Hospital) কার্ডিয়োলজি বিভাগে এক দিনে ২২ জন রোগীর শরীরে সফলভাবে পেসমেকার বসিয়েছিলেন। কোনও রেকর্ড গড়ার পরিকল্পনা ছিল না, ছিল শুধু রোগীর চাপ এবং চিকিৎসার তাগিদ তিনি নিজের দায়িত্ব পালন করেছেন। সকাল প্রায় ১০টা নাগাদ চিকিৎসক সরোজ মণ্ডলের নেতৃত্বে চিকিৎসক দল কাজ শুরু করে। এক মুহূর্ত সময় নষ্ট না করে এক জন রোগীর শরীরে পেসমেকার বসানোর কাজ চলার মধ্যেই পরের জনকে অ্যানাস্থেশিয়ার জন্য প্রস্তুত করা হচ্ছিল। এভাবেই একের পর এক জটিল প্রক্রিয়া সম্পন্ন হতে থাকে। সন্ধ্যা সাড়ে সাতটা নাগাদ শেষ হয় শেষ অস্ত্রোপচার। এই ২২টি প্রক্রিয়ার মধ্যে ছিল ১৪টি ডাবল চেম্বার পেসমেকার, দুটি আইসিডি এবং বাকিগুলি সিঙ্গল চেম্বার পেসমেকার।

আরও পড়ুন: বাংলা থেকে পদ্মশ্রী পাবেন মোট ১১ জন, দেখে নিন তালিকা

উল্লেখযোগ্য বিষয় হল, রাজ্যের সরকারি হাসপাতাল এসএসকেএম-এ মুখ্যমন্ত্রী মমতা বন্দ্যোপাধ্যায়ের উদ্যোগে চিকিৎসা সম্পূর্ণ বিনামূল্যে হওয়ায় ওই ২২টি পেসমেকারই রোগীদের দেওয়া হয়েছিল বিনা খরচে।পদ্মশ্রী সম্মান সেই নিষ্ঠাবান চিকিৎসকসত্তারই স্বীকৃতি।

পদ্মশ্রীর জন্য নাম ঘোষণার পর ডা. সরোজ মন্ডল বলেন, “৩০ বছরের ওপর আমি ফিল্ড অফ মেডিসিনে কাজ করছি । বেশিরভাগ কাজটাই আমি পশ্চিমবাংলার গরিব ,দরিদ্র, marginalised মানুষের জন্য কাজ করেছি। এই সকল মানুষের জন্য কাজ করাটা অত্যন্ত বড় সুযোগ যা আমি পেয়েছি। শুধু তাই নয় এই গভার্নমেন্টের হয়ে আমি কাজ করতে পেরেছি । আমি বাংলার মানুষের জন্য কাজ করতে পেরেছি । তাই এই সম্মান আমি আমার সকল রোগীদের উৎসর্গ করলাম। এই অ্যাওয়ার্ড আমার আরো বেশ কিছু সহকর্মীর পাওয়া উচিত যা তাদেরকেও উৎসাহিত করবে।